През 2016 музеят навърши 10 години, тоест това е една сравнително нова институция, която не е обременена от стари схващания и закостенели концепции – Радио Верига Фокус
Петрич. През 2016 година Исторически музей – Петрич  навърши 10 години, тоест това е една сравнително нова институция. Това каза в интервю за Радио „Фокус“ – Пирин Сотир Иванов, директор на културната институция. По думите му това обаче им е позволило да не бъдет обременени със стари схващания и закостенели концепции, които вече не са атрактивни. „Още когато създавах музея през 2006 година аз заложих на една диверсификация. На практика ние имаме 4 обекта, които са безкрайно различни и привличат различен тип на аудитория. Ако „Самуилова крепост“ е мемориален комплекс, който е посветен на онзи героизъм, който българите проявяват през средновековието, тяхното значение за опазването на българския дух, както и със съответни атракции, които може да правим. В същото време „Херакля Синтика“ отново е обект на открито, но той представя един античен град инсито и там, нещата са много тясно свързани с науката и с това, че до този момент ние не сме знаели културно наследство“, каза още Иванов. Той добави, че при този обект имат новината, имат новото, имат една повече от 2 500 годишна история, която до този момент въобще не се е знаела в обществото. „Имаме и това, че за първи път се открива гражданска базилика на територията на Република България, откриват се градска архитектура от епохата на елинизма. Такъв обект просто няма на територията на България – такъв тип запазен, в такъв размер, в такъв мащаб. Това в крайна сметка е централна градска част на елинистическия град от времето на Филип II и Александър Македонски. Всичко това дава една специфика, която нормално е да привлича допълнителни посетители. В същото време „Къща Ванга“ е създадена на базата на нашата почит към една уникална жена, която е имала значение както за град Петрич, така и за България. Това не е музейна дейност в класическия смисъл на думата, но в същото време е култура и принос към опазването на всичко това което е правено през последните десетилетия в Петрич. Централната експозиционна зала е вече изградена на един по-класически принцип, който се стреми да проследи цялата култура и история от началото на появата на хората в Община Петрич преди от около 9 000 години, та до днес“, заяви Иванов. Той отбеляза, че  комбинирайки 4 обекта и създаването на възможност за тяхното посещение дава различна гледна точка. Ливия НИНОВА